FI Euroopan unionin virallinen lehti L 16/8

KOMISSION ASETUS (EU) 2016/75,

annettu 21 päivänä tammikuuta 2016,

Euroopan parlamentin ja neuvoston asetuksen (EY) N:o 396/2005 liitteen III muuttamisesta siltä osin kuin on kyse fosetyylin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 16 artiklan 1 kohdan a alakohdan,

sekä katsoo seuraavaa:

(1) Fosetyylin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Seurantaa varten vahvistettu, fosetyyliin sovellettava jäämän määritelmä sisältää lähtöaine fosetyylin, hajoamistuote fosforihapokkeen ja niiden suolat. Fosforihapokkeen suolat ovat fosfonaatteja.

(3) Komission asetuksella (EU) N:o 991/2014 (2) muutettiin asetuksen (EY) N:o 396/2005 liitettä III vahvistamalla fosetyylille väliaikaiset jäämien enimmäismäärät, jotta tiettyjen tuotteiden kaupassa vältettäisiin merkittävät markkinahäiriöt. Kyseiset väliaikaiset jäämien enimmäismäärät perustuivat saatavilla oleviin seurantatietoihin ja Euroopan elintarviketurvallisuusviranomaisen, jäljempänä ’elintarviketurvallisuusviranomainen’, lausuntoon (3), jonka mukaan ehdotettujen väliaikaisten jäämien enimmäismäärien oletetaan suojaavan kuluttajia riittävästi.

(4) Joitakin asetuksessa (EU) N:o 991/2014 vahvistettuja jäämien enimmäismääriä sovelletaan ainoastaan 31 päivään joulukuuta 2015 saakka, jonka jälkeen olisi sovellettava määritysrajaa vastaavaa aiempaa jäämien enimmäismäärää 2 mg/kg, koska odotettiin, että säädetyt toimenpiteet fosfonaattijäämien esiintymisen estämiseksi kyseisissä kasveissa tulevina kasvukausina olisivat vaikuttavia siihen mennessä. Komissio sai kuitenkin elintarvikealan toimijoilta tietoa, jotka osoittavat, että kyseinen säädetty ajanjakso ei pähkinöiden ryhmään kuuluvien tiettyjen tuotteiden osalta ollut riittävä, jotta toimenpiteet olisivat ehtineet vaikuttaa. Seurantatiedot viittaavat siihen, että kyseisissä tuotteissa tai niiden pinnalla on edelleen fosfonaatteja määrinä, jotka ovat suurempia kuin 2 mg/kg.

(5) Unionin kauppakumppanit tiedottivat komissiolle meneillään olevista toimista ja aikatauluista valvotuista jäämäkokeista saatavien tietojen tuottamiseksi; tarkoituksena on esittää pähkinöiden ryhmään kuuluviin tuotteisiin sovellettavia jäämien enimmäismääriä koskeva hakemus asetuksen (EY) N:o 396/2005 6 artiklan 2 ja 4 kohdan mukaisesti.

(6) Jotta kyseisten pähkinöiden ryhmään kuuluvien tuotteiden kaupassa vältetään merkittävät markkinahäiriöt ja koska kuluttajiin kohdistuvaa riskiä ei nykyisen tieteellisen tiedon perusteella ole, on aiheellista muuttaa kyseisten fosetyylille vahvistettujen väliaikaisten jäämien enimmäismäärien soveltamisen päättymispäivää. Kyseisiä väliaikaisia jäämien enimmäismääriä olisi sovellettava siihen saakka, kunnes asetuksen (EY) N:o 396/2005 6 artiklan 2 ja 4 kohdan mukainen hakemus on arvioitu ja siitä on tehty päätös. Kun otetaan huomioon meneillään olevista valvotuista jäämäkokeista saatu tieto ja hakemuksen esittämistä koskeva suunnitelma, kyseistä hakemusta koskevan päätöksen odotetaan tulevan voimaan viimeistään 1 päivänä maaliskuuta 2019.

(7) Kun otetaan huomioon elintarviketurvallisuusviranomaisen lausunto ja tarkasteltavana olevan asian kannalta merkitykselliset tekijät, asianomainen muutos jäämien enimmäismäärään täyttää asetuksen (EY) N:o 396/2005 14 artiklan 2 kohdan vaatimukset.

(8) Sen vuoksi asetusta (EY) N:o 396/2005 olisi muutettava.

(9) Jäämien enimmäismääriä muutettiin useiden tuotteiden, muun muassa pähkinöiden ryhmään kuuluvien tiettyjen tuotteiden osalta asetuksella (EU) N:o 991/2014, ja kyseisten väliaikaisten jäämien enimmäismäärien soveltamisen päättymispäivä on 31 päivänä joulukuuta 2015. Pähkinöiden ryhmään kuuluvien tuotteiden osalta tässä asetuksessa vahvistetaan jäämien enimmäismäärät asetuksessa (EU) N:o 991/2014 säädetylle tasolle jatkaen niiden voimassaoloaikaa. Oikeusvarmuuden vuoksi tätä asetusta olisi sen vuoksi sovellettava 1 päivästä tammikuuta 2016.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liite III tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä tammikuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Komission asetus (EU) N:o 991/2014, annettu 19 päivänä syyskuuta 2014, Euroopan parlamentin ja neuvoston asetuksen (EY) N:o 396/2005 liitteen III muuttamisesta siltä osin kuin on kyse fosetyylin jäämien enimmäismääristä tietyissä tuotteissa tai niiden pinnalla (EUVL L 279, 23.9.2014, s. 1).

(3) Euroopan elintarviketurvallisuusviranomainen; Statement on the dietary risk assessment for proposed temporary maximum residue levels (t-MRLs) for fosetyl-Al in certain crops. EFSA Journal 2014;12(5):3695, 22 pp.